Optog teen rassisme in ScottburghFoto: African News Agency Ongeveer 1 000 mense het Maandag in Scottburgh, KwaZulu-Natal, opgeruk om hul stemme dik te maak teen rassisme. Verskeie uitlatings op sosiale media het verlede week ‘n rasseherrie in die land veroorsaak. Verskeie provinsiale ANC-hooggeplaastes het dié optog, wat deur die ANC Jeugliga (ANCYL) gereël is, bygewoon, onder wie Nathi Mthethwa, minister van kuns en kultuur. Die meeste ondernemings in dié dorpie was gesluit, asook die eiendomsagentskap waar Penny Sparrow tot November 2015 gewerk het. Sparrow het ŉ storm op sosiale media ontketen toe sy oor swart mense op strande gekla het en na hulle as “ape” verwys het. Lisa Bagshaw, een van die optoggangers, het gesê sy was geskok oor Sparrow se uitlating. “Ek kon nie anders as om aan die protesoptog deel te neem nie.” Thanduxolo Sabela, provinsiale sekretaris van die ANCYL, het gesê hulle gaan Sparrow groet wanneer hulle verby haar huis loop. “Ons gaan haar vir piesangs vra, want ons is goeie ape wat nuttig vir die land is,” het Sabelo gesê.